અબજો રૂપિયાની ડાન્સ-કૉમ્પિટિશન માટે ચાર્લીની ટીમનો ત્રીજો મેમ્બર બન્યો છે ટેમ્ટન ઈરાની (બમન ઈરાની) એટલે કે ટેમી. પારસી બૅચલર એવો ટેમી આમ તો શેફ છે, પણ તાળાં ખોલવામાં તેની માસ્ટરી છે. ચાર્લીની સાથે ચોથી વ્યક્તિ છે કૅપ્ટન જગમોહન પ્રકાશ (સોનુ સૂદ) એટલે કે જગ. ઇન્ડિયન આર્મીમાં રહેલો જગ બૉમ્બ ડિફ્યુઝ કરવામાં ઉસ્તાદ છે તો એ જ જગ બૉમ્બ બનાવવામાં પણ એક્સપર્ટ છે. આખી ટીમમાં જગનો ગુસ્સો ટેરિફિક છે. નાનીઅમસ્તી વાતમાં પણ તેને ગુસ્સો આવીને તે મારામારી કરી બેસે છે. જગના આ ગુસ્સાને કન્ટ્રોલ કરવાનું કામ ચાર્લી માટે બહુ તકલીફવાળું છે, પણ જગ મહત્વનો હોવાથી તેને ટીમમાં સમાવવામાં આવ્યો છે. ચાર્લી, નંદુ, જગ અને ટેમી ઉપરાંત આ જ ટીમમાં રોહન સિંહ (વિવાન શાહ) છે. વિવાન નાનપણથી ગુનાઓના રવાડે ચડી ગયો છે, પણ તે વેબસાઇટ હૅક કરવામાં ઉસ્તાદ છે. તે ટાઇમપાસ માટે પણ વેબસાઇટ હૅક કરે છે તો પૈસા ટ્રાન્સફર કરી લેવા માટે પણ આવું કામ કરતાં ખચકાતો નથી.